ดอลล์แข็งค่ารับตัวเลขจ้างงานสหรัฐ-ปอนด์พุ่งรับผลเลือกตั้งอังกฤษ
สกุลเงินดอลลาร์สหรัฐแข็งค่าขึ้นเมื่อเทียบกับยูโรและสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ที่ผ่านมา (8 พ.ค.) หลังกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเดือนเม.ย.ปรับตัวเพิ่มขึ้น ขณะที่เงินปอนด์แข็งค่าขึ้นขานรับพรรคอนุรักษ์นิยมของนายเดวิด คาเมรอน ได้รับชัยชนะในการเลือกตั้งทั่วไปของอังกฤษ
11 พ.ค. 2558

สำนักข่าวอินโฟเควสท์รายงานว่า สกุลเงินดอลลาร์สหรัฐแข็งค่าขึ้นเมื่อเทียบกับยูโรและสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ที่ผ่านมา (8 พ.ค.) หลังกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเดือนเม.ย.ปรับตัวเพิ่มขึ้น ขณะที่เงินปอนด์แข็งค่าขึ้นขานรับพรรคอนุรักษ์นิยมของนายเดวิด คาเมรอน ได้รับชัยชนะในการเลือกตั้งทั่วไปของอังกฤษ
ทั้งนี้ ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 119.79 เยน จากระดับของวันพฤหัสบดีที่ 119.77 เยน และแข็งค่าขึ้นเมื่อเทียบกับฟรังค์สวิสที่ระดับ 0.9312 ฟรังซ์ จากระดับ 0.9217 ฟรังซ์
เงินปอนด์แข็งค่าขึ้นสู่ระดับ 1.5458 ดอลลาร์สหรัฐ จากระดับ 1.5258 ดอลลาร์สหรัฐ ยูโรอ่อนค่าลงแตะระดับ 1.1206 ดอลลาร์สหรัฐ จากระดับ 1.1266 ดอลลาร์สหรัฐ ส่วนดอลลาร์ออสเตรเลียขยับขึ้นแตะระดับ 0.7918 ดอลลาร์สหรัฐ จากระดับ 0.7903 ดอลลาร์สหรัฐ
ดอลลาร์สหรัฐแข็งค่าขึ้นหลังกระทรวงแรงงานสหรัฐระบุว่า ตัวเลขการจ้างงานนอกภาคเกษตรของสหรัฐเพิ่มขึ้น 223,000 ตำแหน่งในเดือนเม.ย. จากระดับ 85,000 ตำแหน่งในเดือนมี.ค. ขณะที่อัตราการว่างงานลดลงสู่ระดับ 5.4% ซึ่งเป็นระดับต่ำสุดในรอบเกือบ 7 ปี โดยตัวเลขจ้างงานเดือนเม.ย.ออกมาใกล้เคียงกับที่นักวิเคราะห์คาดการณ์ว่าจะเพิ่มขึ้น 224,000 ตำแหน่งในเดือนเม.ย. และคาดว่าอัตราการว่างงานจะลดลงสู่ 5.4%
อย่างไรก็ตาม กระทรวงแรงงานสหรัฐได้ทบทวนตัวเลขการจ้างงานในเดือนก.พ.และมี.ค. โดยปรับลดลง 39,000 ตำแหน่งจากที่มีการรายงานก่อนหน้านี้ ส่วนเงินปอนด์แข็งค่าขึ้นเมื่อเทียบกับดอลลาร์ ขานรับข่าวที่ว่าพรรคอนุรักษ์นิยมของนายเดวิด คาเมรอน ได้รับชัยชนะในการเลือกตั้งทั่วไปของอังกฤษ โดยพรรคอนุรักษ์นิยมได้ที่นั่งสูงถึง 331 ในสภา ทำให้พรรคสามารถจัดตั้งรัฐบาลพรรคเดียว และส่งผลให้นายคาเมรอนสร้างประวัติศาสตร์เป็นนายกรัฐมนตรีคนที่ 2 จากพรรคอนุรักษ์นิยมที่สามารถดำรงตำแหน่งติดต่อกันเป็นสมัยที่ 2 ต่อจากนางมาร์กาเร็ต แธทเชอร์